VF Plus-raadslid glo gedreig ‘vrou, kind sal verdwyn’Johannesburg. Argieffoto: Legendtours Die VF Plus het Maandag gesê Franco de Lange, die party se raadslid vir Johannesburg, is kort voor die metro se eerste raadsvergadering gedreig dat sy vrou en kind sal “verdwyn” indien hy saam met die opposisie teen die ANC stem. Anton Alberts, die VF Plus se leier in Gauteng, het in ŉ verklaring gesê De Lange het omstreeks 10:00 ‘n anonieme SMS-boodskap ontvang waarin hy gedreig is. Alberts het gesê De Lange is geskok en neem die dreigement ernstig op, maar sal hom nie laat intimideer nie. “Die VF Plus het ŉ leidende rol om te speel in die verandering en verbetering van die Johannesburgse metroraad en ons sal ons nie laat stuit deur enigiemand of enige party nie,” het hy gesê. Volgens De Lange het die party ander opposisiepartye dadelik van die dreigement in kennis gestel en het hulle ŉ klag by die polisie ingedien. Teen Maandag 18:00 was die Johannesburgse stadsraad se eerste sitting steeds aan die gang en was die nuwe burgemeester vir die metro nog nie verkies nie. Die DA se Vasco da Gama is vroeër as die nuwe speaker aangewys.